钦定古今图书集成/明伦汇编/官常典/第766卷 > 孔愉
## 钦定古今图书集成/明伦汇编/官常典/第766卷 > 孔愉

按《晋书》本传，“愉字敬康，会稽山阴人也。其先世居梁
国。曾祖潜，太子少傅，汉末避地会稽，因家焉。祖竺，吴
豫章太守。父恬，湘东太守。从兄侃，大司农。俱有名江
左。愉年十三而孤，养祖母以孝闻。与同郡张茂字伟
康、丁潭字世康齐名，时人号曰‘会稽三康。吴平，愉迁
于洛。惠帝末，归乡里，行至江淮间，遇石冰、封云为乱’”，
云逼愉为参军，不从，将杀之，赖云司马张统营救获
免。东还会稽，入新安山中，改姓孙氏。以稼穑读书为
务，信著乡里。后忽舍去，皆谓为神人，而为之立祠。永
嘉中，元帝始以安东将军镇扬土，命愉为参军，邦族
寻求，莫知所在。建兴初，始出应召为丞相掾，乃除驸
马都尉，参丞相军事，时年已五十矣。以讨华轶功，封
馀不亭侯。愉尝行经馀不亭，见笼龟于路者，愉买而
放之溪中，龟中流左顾者数四。及是铸侯印而印龟
左顾，三铸如初。印工以告，愉乃悟，遂佩焉。帝为晋王，
使长兼中书郎。于时刁协、刘隗用事，王导颇见疏远。
愉陈“导忠贤，有佐命之勋，谓事无大小，皆宜谘访”，由
是不合旨，出为司徒左长史，累迁吴兴太守。沈充反，
愉弃官还京师，拜御史中丞，迁侍中、太常。及苏峻反，

愉往石头诣峤，峤执愉手而流涕曰：“天下丧乱，忠孝
道废，能持古人之节，岁寒不凋者，唯君一人耳。”时人
咸称峤居公而重愉之守正。寻徙大尚书，迁南安将
军、江州刺史，不行，转尚书右仆射，领东海王师，寻迁
左仆射。咸和八年，诏曰：“尚书令玩、左仆射愉，并恪居
官次，禄不代耕，端右任重，先朝所崇。其给玩亲信三
十人，愉以二十人禀赐。”愉上疏固让，优诏不许。重表
曰：“臣以朽暗，忝厕朝右，而以惰劣，无益毗佐。方今彊
寇未殄，疆场日骇，政烦役重，百姓困苦；奸吏擅威，暴
人肆虐。大弊之后，仓库空虚；功劳之士，赏报不足；困
悴之馀，未见拯恤；呼嗟之怨，人鬼感动。宜并官省职，
贬食节用，勤抚其人，以济其艰。臣等不能赞扬大化，
纠明刑政，而偷安高位，横受宠给。无德而禄，殃必及
之。不敢横受殊施，以重罪戾。”从之。王导闻而非之，于
都坐谓愉曰：“君言奸吏擅威暴人肆虐为患，是谁？”愉
欲大论朝廷得失，陆玩抑之乃止。后导将以赵引为
护军，愉谓导曰：“中兴以来处此官者，周伯仁、应思远
耳。今诚乏才，岂宜以若人居之邪！”导不从。其守正如
此。由是为导所衔。后省左右仆射，以愉为尚书仆射。
愉年在悬车，累乞骸骨，不许。转护军将军，加散骑常
侍。复徙领军将军，加金紫光禄大夫，领国子祭酒。顷
之，出为镇军将军、会稽内史，加散骑常侍。句章县有
汉时旧陂，毁废数百年，愉自巡行，修复故堰，溉田二
百馀顷，皆成良业。在郡三年，乃营山阴湖南侯山下
数亩地为宅，草屋数间，便弃官居之。送资数百万，悉
无所取。病笃，遣令敛以时服，乡邑《义赗》，一不得受。年
七十五，咸康八年卒。赠车骑将军、开府仪同三司，谥
曰贞。三子：訚、汪、安国。